
	POLITIKERSPØRGSMÅL

	Spørgsmål nr.: FRR-072-26

	Dato: 12. oktober 2026

	Stillet af: Line Ervolder Christensen (C)

	Besvarelse udsendt den:  28. oktober 2026

	

	





Politikerspørgsmål vedr. levertransplantationer på børn og den samlede kirurgiske kapacitet på Rigshospitalet
Motivation og spørgsmål:
På baggrund af Rigshospitalets meddelelse den 7. oktober 2026 om et nyt samarbejde med Oslo Universitetssygehus vedrørende levertransplantationer på børn ønsker Det Konservative Folkeparti en redegørelse for konsekvenserne af, at Rigshospitalet har mistet specialiserede kirurgiske kompetencer.

Vi finder det afgørende, at patientsikkerheden er sikret, og at børn med behov for højt specialiseret kirurgisk behandling fortsat kan behandles forsvarligt i Danmark – også når der opstår akutte og livstruende komplikationer.

Samtidig ønsker vi belyst, om ændringerne i den kirurgiske bemanding kan få konsekvenser for hospitalets øvrige højt specialiserede kirurgiske funktioner, herunder Whipple-operationer og leverkirurgi generelt.

Det Konservative Folkeparti ønsker en samlet redegørelse for, hvordan Rigshospitalet vil sikre det akutte kirurgiske beredskab, fastholde de højt specialiserede kirurgiske kompetencer og opretholde kapaciteten inden for både levertransplantationer, Whipple-operationer og øvrig leverkirurgi.



På den baggrund ønskes administrationens besvarelse af følgende spørgsmål:

1. Akut kirurgisk beredskab
Hvordan sikrer Rigshospitalet, at børn, der har fået foretaget en levertransplantation, kan behandles akut ved alvorlige komplikationer, eksempelvis blødninger, tromboser eller behov for akut reoperation?
Er der døgnet rundt specialiserede kirurger til rådighed, og hvad er beredskabsplanen, hvis en akut operation ikke kan afvente assistance fra Oslo?
2. Akut opstået behov for transplantation
Hvordan håndteres situationer, hvor et barn udvikler akut leversvigt og får behov for en levertransplantation med meget kort varsel?
Kan Rigshospitalet fortsat varetage disse transplantationer, og hvordan sikres det, at samarbejdet med Oslo ikke medfører forsinkelser?
3. Den samlede kirurgiske kapacitet
Hvilke konsekvenser har ændringerne i den kirurgiske bemanding for Rigshospitalets samlede kapacitet inden for højt specialiseret lever- og bugspytkirtelkirurgi?

Administrationen bedes særligt redegøre for:
a. Om kapaciteten til at udføre Whipple-operationer og øvrige større leveroperationer er blevet reduceret eller forventes at blive påvirket.
b. Om der er operationer, som er blevet udsat, aflyst eller flyttet til andre hospitaler som følge af ændringerne i bemandingen.
c. Om ændringerne har medført længere ventetider for patienter med kræft i bugspytkirtlen eller leveren.
d. Hvordan det akutte kirurgiske beredskab er sikret for patienter, der udvikler alvorlige komplikationer efter disse operationer.
4. Nuværende kirurgiske kompetencer
Hvor mange kirurger på Rigshospitalet har i dag kompetencer til selvstændigt at udføre levertransplantationer på børn?
Hvor mange har kompetencer til at håndtere akutte kirurgiske komplikationer hos børn, der tidligere er levertransplanteret?
5. Aktivitet og behandlingsresultater
Hvor mange levertransplantationer på børn har Rigshospitalet udført årligt gennem de seneste fem år, og hvor mange af patienterne har været under ét år?
Hvad har komplikationsraten samt 30-dages- og étårsoverlevelsen været?
6. Sammenligning med de øvrige nordiske lande
Hvor mange levertransplantationer på børn udføres årligt i henholdsvis Oslo, Stockholm, Göteborg og Helsinki?
Hvordan er behandlingsresultaterne sammenlignet med Rigshospitalets, og hvordan sikrer de øvrige nordiske centre deres kirurgiske døgnberedskab?
7. Samarbejdsaftalen med Oslo
Hvilke kriterier afgør, om et dansk barn skal opereres i Oslo frem for på Rigshospitalet?
Hvad er den forventede responstid, hvis en norsk kirurg skal assistere ved en operation på Rigshospitalet, og hvordan håndteres situationer, hvor kirurgen ikke kan nå frem i tide?
8. Økonomiske konsekvenser
Hvad er de samlede forventede udgifter til samarbejdet med Oslo, herunder operationer, transport, tilkald af kirurger samt ophold for børn og pårørende?

9. Patientsikkerhed
Er der foretaget en ny patientsikkerheds- og risikovurdering som følge af ændringerne i den kirurgiske bemanding?
Har Sundhedsstyrelsen været inddraget i vurderingen af Rigshospitalets fortsatte varetagelse af den højt specialiserede funktion, og kan de relevante vurderinger fremlægges for regionsrådet?
10. Fremtidens levertransplantationer på børn
Er samarbejdet med Oslo en midlertidig eller permanent løsning?
Foreligger der en konkret plan for uddannelse, rekruttering og oplæring af nye transplantationskirurger, og hvornår forventes Rigshospitalet igen selvstændigt at kunne udføre alle typer levertransplantationer på børn?
Svar:
Administrationen har indhentet bidrag fra Rigshospitalet til besvarelsen og skal i den sammenhæng bemærke, at regionsrådet har ansvaret for regionens hospitalsvæsen, herunder de organisatoriske, økonomiske og ledelsesmæssige rammer for patientbehandlingen. Regionsrådet kan efterspørge redegørelser og følge op på, hvordan hospitalet håndterer konkrete problemstillinger, herunder om de organisatoriske og ledelsesmæssige rammer understøtter en fagligt forsvarlig drift, uden dermed at overtage det konkrete behandlingsansvar eller foretage sundhedsfaglige vurderinger i enkeltsager.
Ansvaret for den konkrete sundhedsfaglige vurdering og behandling af den enkelte patient ligger hos hospitalets ledelse og de autoriserede sundhedspersoner, der varetager behandlingen. 
Yderligere fastsætter Sundhedsstyrelsen i medfør af sundhedslovens § 207 krav til varetagelsen af specialfunktioner, herunder regionsfunktioner samt højt specialiserede funktioner (lands- og landsdelsfunktioner), og træffer beslutning om placeringen af disse funktioner på offentlige og private sygehuse efter inddragelse af Det Rådgivende Udvalg for Specialeplanlægning.
Det er således Sundhedsstyrelsen, der gennem specialeplanlægningen vurderer, om et hospital opfylder de krav, der er knyttet til varetagelsen af en specialfunktion. Hvis et hospital ikke lever op til de fastsatte krav, kan Sundhedsstyrelsen efter inddragelse af Det Rådgivende Udvalg for Specialeplanlægning ændre eller inddrage godkendelsen til at varetage den pågældende funktion.
Administrationen kan oplyse, at regionen har været i dialog med Sundhedsstyrelsen, efter at Rigshospitalet har gjort Center for Sundhed (CSU) opmærksom på udfordringer med den fortsatte varetagelse af de to højt specialiserede funktioner inden for lever- og pancreastransplantation. Regionens dialog med Sundhedsstyrelsen er uddybet i besvarelsen af spørgsmål 9 nedenfor. 
Derudover fremsender regionen den 27. oktober et svar på Sundhedsstyrelsens anmodning om en redegørelse for afdelingens generelle varetagelse af specialfunktioner.
Af autorisationslovens §§ 5 og 6 fremgår det, at Styrelsen for Patientsikkerhed fører tilsyn med den faglige virksomhed, der udøves af autoriserede sundhedspersoner samt personer, der handler på disses ansvar. Tilsynet retter sig mod den sundhedsfaglige virksomhed og patientsikkerheden på både individ- og organisationsniveau, herunder sundhedspersoners faglige virke og behandlingssteders organisatoriske forhold. 
I den konkrete sag har Forretningsudvalget afholdt et ekstraordinært møde den 26. oktober, hvor Rigshospitalet redegjorde for situationen. Forretningsudvalget har tilkendegivet, at udvalget vil følge sagen tæt fremadrettet, jf. protokollen fra mødet.
Svar på spørgsmål 1. Akut kirurgisk beredskab
Rigshospitalet foretager altid en konkret vurdering af, hvilke kompetencer der er behov for tilstedeværelse af både under og efter en transplantation. Der er døgnet rundt specialiserede kirurger til rådighed. Det akutte vagtberedskab har 2 kirurger til stede, hvoraf mindst 1 er speciallæge – jf. Sundhedsstyrelsens krav til varetagelse af højt specialiserede funktioner i specialevejledningen for kirurgi. Herudover er der 1 børnekirurg, 1 overlæge bagvagt, en donorvagt og 1 indsætningsvagt på tilkald. Donorvagt og indsætningsvagt kan begge håndtere alvorlige komplikationer efter transplantation. I forlængelse af to kirurgers opsigelse i 2026 er der indgået en aftale med Oslo Universitetssykehus om, at de bistår med kirurgisk hjælp til børnetransplantationer og at højrisiko-patienter på børneområdet kan blive transplanteret i Oslo.

Svar på spørgsmål 2. Akut opstået behov for transplantation
Et akut opstået behov for transplantation er altid afhængig af udbuddet af mulige organer, dvs. at der skal findes en egnet donor, før operationen kan planlægges og foretages. Derudover foretages en konkret vurdering af de tilstedeværende kompetencer. Her prioriteres transplantationer af børn som udgangspunkt forud for transplantationer af voksne.

For børn har forsyningsforpligtelsen igennem en længere årrække været varetaget med to erfarne speciallæger og en kirurg under oplæring. På den måde er operationstypen varetaget på få hænder med en generelt god dækning - og kvaliteten har været god trods det lille volumen. Der har været en aftale om honorering af frivilligt transplantationsrelateret arbejde. Robustheden har dog ikke været tilstrækkelig til at opgaverne kunne løses 24/7/365. Bl.a. hvis én transplantation allerede var planlagt eller i gang har det ikke altid været muligt at sige ja hvis der samtidigt kom endnu et tilbud om et organ. Dertil er der så få operationer, at hvis flere læger oparbejdede kompetencen, og der blev oprettet en formel vagt, ville der være så få operationer pr. kirurg at det ville være svært at opretholde kvaliteten.  

Den aktuelle personalesituation understreger behovet for et stærkere set-up. Rigshospitalet arbejder for et styrket nordisk samarbejde om uddannelse af transplantationskirurger og samarbejde om kirurgiske specialkompetencer. Ambitionen er at udvikle en model med et fælles vagthold. 

Derudover undersøger Rigshospitalet muligheden for at samle lever- og nyretransplantationer i et tværgående transplantationscenter på Rigshospitalet, der også inkluderer et langt tættere samarbejde med speciallæger i karkirurgi. Denne model anvendes bl.a. på Oslo Universitetssykehus.

Svar på spørgsmål 3. Den samlede kirurgiske kapacitet
Aktuelt har der ikke været operationer, som er blevet udsat, aflyst eller flyttet til andre hospitaler som følge af de nuværende ændringer i bemanding. Der er heller ikke ændringer i ventetider for patienter med kræft i bugspytkirtlen eller leveren. Aktuelt er ventetiden på Rigshospitalet til lever- og pancreas-operationer to uger. Siden 2010 har Rigshospitalet samarbejdet med universitetshospitalerne i Odense, Aarhus og Aalborg og på ugentlig basis delt ventetider til bl.a. lever- og pancreas-operationer hver uge. Aktuelt er ventetiden den samme i hele landet.

Kapaciteten til at udføre Whipple’s-operationer og visse større leveroperationer er i øjeblikket påvirket, så den er mindre robust end tidligere – det indebærer, at det er sværere at planlægge eventuelle udsving i efterspørgslen. Afdelingen arbejder derfor med rekruttering og kompetenceudvikling og indgår i samarbejder med nationale og nordiske centre for at styrke robustheden både kapacitets- og uddannelsesmæssigt. 
Den aktuelle situation på Afdeling for Transplantation og sygdomme i fordøjelsessystemet med færre speciallæger med specifikke kompetencer end normalt afhjælpes på kort sigt ved et samarbejde med Odense Universitetshospital, hvor en erfaren kirurg deltager som back-up ved visse operationer. Dette set-up er testet i uge 42 og der er dialog om, hvordan det fortsættes. Samtidig er der dialog med Aarhus Universitetshospital og Skånes Universitetssykehus i Lund om bistand. 
På længere sigt er målet at ansætte en eller flere speciallæger – der foregår aktuelt en rekrutteringsproces med ansøgningsfrist den 20. oktober 2026, og afdelingen forventer at kunne besætte mindst én stilling med en erfaren speciallæge. Afdelingen har tre læger under oplæring i funktionen og forventer, at to af dem opnår erfaring på specialistniveau i løbet af det kommende år. Dermed vil robustheden igen være på et tilfredsstillende niveau.

Det akutte beredskab er beskrevet under spørgsmål 1. 
De hyppigste komplikationer efter operationer håndteres af det interventionsradiologiske beredskab, der er uændret. 
Derudover udvides samarbejdet med karkirurgerne internt på Rigshospitalet og der etableres en praksis hvor de er er på tilkald til operationer i Afdeling for Transplantation og sygdomme i fordøjelsessystemet. Rutine i karkirurgi er en vigtig del af transplantationskirurgi – de hjælper i forvejen ved nyretransplantationer og er en del af det samlede set-up i mange udenlandske transplantationscentre, men har ikke hidtil været en fast det af set-uppet for levertransplantation.  

Svar på spørgsmål 4. Nuværende kirurgiske kompetencer
Levertransplantationer på børn udføres ikke selvstændigt men i et teamsamarbejde med mange tværfaglige specialister. Aktuelt har Rigshospitalet to kirurger der kan være ansvarlige for at udføre levertransplantation på børn. 

For de mindste og særligt komplekse børn er der behov for ekstern assistance, som er sikret via aftalen med Oslo. 

To kirurger kan håndtere komplikationer efter transplantationer.  

Svar på spørgsmål 5. Aktivitet og behandlingsresultater
Oversigt over årligt udførte børnelevertransplantationer 2021-2026, herunder antal børn under 1 år samt 30-dages og 1-års overlevelse. 
	Årstal
	Levertransplantationer på børn
	Børn under 1 år
	30 dages overlevelse
	1-års overlevelse

	2021
	5
	
	100%
	100%

	2022
	4
	
	100%
	100%

	2023
	7
	
	100%
	100%

	2024
	12
	
	92%
	92%

	2025
	9
	
	100%
	100%

	2026 
(10 måneder)
	5
	
	100%
	100%



Svar på spørgsmål 6. Sammenligning med de øvrige nordiske lande
Nedenfor vises hvor mange børnetransplantationer der er foretaget på Rigshospitalet, og hvor mange der er foretaget i de øvrige nordiske lande. Det har tidsmæssigt ikke været muligt ifm. denne besvarelse at få tilladelse til at bringe data for hvert enkelt land, derfor anvendes data for Scandiatransplant samlet set. Scandiatransplant er en nordisk samarbejdsorganisation, der koordinerer udveksling og fordeling af organer til organdonation mellem Danmark, Finland, Island, Norge, Sverige og Estland, i alt 29,8 mio. indbyggere.
	.
	Rigshospitalet – antal transplantationer
	Scandiatransplant minus DK - antal transplantationer
	Børnelevertransplantationer i DK pr. 1 mio. indbyggere 
	Børnelevertransplantationer i Scandiatransplant minus DK pr. 1 mio. indbyggere

	2021
	5
	27
	0,83

	1,13

	2022
	4
	33
	0,67

	1,39

	2023
	7
	34
	1,17

	1,43

	2024
	12
	31
	1,83

	1,30

	2025
	9
	24
	1,50
	1,01

	2026
	7**
	(25 indtil nu)
	1,17**
	



Note: Raterne bygger på et lille volumen af transplantationer, hvorfor de er følsomme overfor små udsving i antal transplantationer.

**Omregnet til 2026 baseret på X-antal børnelevertransplantationer udført januar-september 2026.

Oversigt over behandlingsresultater på RH og i Scandiatransplant landene
	Tid efter transplantation
	Overlevelse
Rigshospitalet
	Overlevelse 
Scandiatransplant

	30 dage
	94,9 %
	100 %

	1 år
	91,9 %
	97,1 %



På de øvrige skandinaviske transplantationscentre varetages transplantationsområdet blandt andet af karkirurger og døgnberedskabet sikres ved vagtplan samt frivilligt tilkald for særlige funktioner. Rigshospitalet overvejer aktuelt, om det også vil være en hensigtsmæssig model for hospitalet at etablere samarbejde mellem urinvejskirurger, gastrokirurger og karkirurger i en fælles enhed for at robustgøre hospitalets transplantationstilbud.  
Svar på spørgsmål 7. Samarbejdsaftalen med Oslo
Det er en risikovurdering i hvert enkelt tilfælde som afgør, om et dansk barn skal opereres i Oslo frem for på Rigshospitalet. Her indgår bl.a. kriterier som barnets alder, størrelse og årsag til transplantationen. 
Samarbejdet med Oslo Universitetshospital blev indledt i maj 2026, og der er nu indgået en formel samarbejdsaftale. 

Den forventede responstid, hvis en norsk kirurg skal assistere ved en operation på Rigshospitalet, afgøres af patientens behov, men vil kunne ske indenfor 12 timer. Organudtagning kan times i forhold til dette. Generelt forventes den norske kirurg at ankomme til København med rutefly. Men ved behov kan anvendes fly, der også anvendes i forbindelse med transport af organer. 
Svar på spørgsmål 8. Økonomiske konsekvenser
Rigshospitalet har indgået en kontrakt med Oslo Universitetssygehus, som betyder, at udgiften ved børnelevertransplantation i Oslo er DRG-takst + 6%, medicinudgifter under ophold på patienthotel, betaling for ophold på patienthotel samt rejseudgifter. Barnet skal ledsages af 1-2 pårørende på linje med, hvis børnelevertransplantationen blev foretaget i de nuværende rammer på Rigshospitalet. Denne udgift er der ikke foretaget specifikke beregninger på. 

Når en kirurg fra Oslo Universitetssykehus udfører transplantation på Rigshospitalet, aflønnes kirurgen efter ordinære vilkår gældende på Oslo Universitetssykehus. Hertil kommer rejse- og opholdsudgifter. 
Svar på spørgsmål 9. Patientsikkerhed
Rigshospitalets afdelinger har løbende en vurdering af tilstedeværende kompetencer. 
I Rigshospitalets afrapportering af specialeplanen 2025 til Sundhedsstyrelsen har Rigshospitalet den 21. maj 2026 oplyst til Center for Sundhed, at ”som følge af personalefratrædelser forventes en midlertidig udfordring ved varetagelse af enkelte højt specialiserede funktioner, herunder transplantationer på børn samt simultan nyre- og pancreastransplantation. Der er planlagt ekstern assistance fra Norge og Sverige, nyansættelser og fremskyndet oplæring. Udfordringen forventes afhjulpet efter sommerferien 2026.”
Rigshospitalet har ultimo maj 2026 orienteret Sundhedsstyrelsen telefonisk samt fremsendt notat til Center for Sundhed den 19. juni 2026 mhp. videre orientering af Sundhedsstyrelsen. Regionen har efterfølgende rettet henvendelse til Sundhedsstyrelsen med henblik på at redegøre for planen for den fremadrettede varetagelse af levertransplantation (højt specialiseret funktion 34 i specialevejledningen for kirurgi) samt tilkendegive et ønske om dialog om den fremtidige organisering af pancreas- eller kombineret pancreas-nyretransplantation (højt specialiseret funktion 38). Baggrunden for dialogen med Sundhedsstyrelsen om HSF 38 var, at patientgrundlaget i Danmark er meget begrænset. På den baggrund ønskede regionen en dialog med Sundhedsstyrelsen om, hvorvidt funktionen fremadrettet mest hensigtsmæssigt kunne varetages som specialiseret behandling i udlandet.

Den 21. september 2026 orienterede Rigshospitalet Center for Sundhed om, at hospitalet havde modtaget en opsigelse med virkning fra den 1. november 2026, og at der derfor var et ønske om en hurtigere afklaring med Sundhedsstyrelsen vedrørende frasigelse af HSF 38. Den videre proces blev efterfølgende drøftet på møde mellem Sundhedsstyrelsen, Rigshospitalet og Center for Sundhed den 25. september 2026 vedrørende Rigshospitalets frasigelse af den højt specialiserede funktion (HSF) 38 i Sundhedsstyrelsens specialevejledning for kirurgi: Pancreas- eller kombineret pancreas-nyretransplantation. På mødet blev det aftalt, at Rigshospitalet i samarbejde med regionen skulle fremsende et notat til Sundhedsstyrelsen om frasigelsen af HSF 38. Notatet blev fremsendt til Sundhedsstyrelsen den 7. oktober 2026. Herefter vil Sundhedsstyrelsen forelægge frasigelsen for Det Rådgivende Udvalg for Specialeplanlægning. 

Svar på spørgsmål 10. Fremtidens levertransplantationer på børn
Samarbejdet med Oslo kan fortsætte så længe Rigshospitalet vurderer det er nødvendigt. Rigshospitalet ønsker på sigt at kunne foretage alle transplantationer af børn, og arbejder på at udbygge en mere robust kapacitet. For bl.a. at styrke den faglige ledelse og udvikling på området har afdelingen pr. 1. august udpeget en funktionsansvarlig kirurg for levertransplantationer, som er internationalt certificeret transplantationskirurg. 
Som nævnt under spørgsmål 2 arbejder Rigshospitalet for et styrket nordisk samarbejde om uddannelse af transplantationskirurger og samarbejde om kirurgiske specialkompetencer. Ambitionen er at udvikle en model med et fælles vagthold.

Der er ikke en dato for hvornår situationen forventes at være anderledes – det afhænger af hvor lang tid det vil tage at opbygge de nødvendige kompetencer og samarbejder. Forventningen er at det kan tage fra omkring et halvt år til flere år. 

